De tilflyttere, som i øjeblikket strømmer til Aalborg, bliver tilknyttet en praktiserende læge. Sådan lyder løftet fra Region Nordjylland, som sidste år var nødt til at henvise folk til vagtlægen.

Igen i år kan Aalborg Universitet melde om et rekord optag af studerende til uddannelserne. Det sætter for alvor pres på praksisordningen i Aalborg-området. I forvejen er der mangel på praktiserende læger, og sidste år blev Region Nordjylland nødt til at henvise studerende til vagtlægen. Men ifølge kontorchef i Primær Sundhed, Charlotte Larsen, så kommer det ikke til at ske igen. - De kan være sikre på, at der er en læge til dem, men hvordan er vi ved at finde ud af i øjeblikket. Det bliver en løsning uden en vagtlæge, siger kontorchef i Primær Sundhed, Charlotte Larsen, til TV2/Nord. Hun fortæller, at Region Nordjylland denne gang er bedre forberedt. - Sidste år lukkede flere praksis lige op til sommerferien, og det pressede kapaciteten mere, end vi havde forventet, siger Charlotte Larsen,  som forventer at have et overblik over situationen om en uges tid.